b"\n_START_ARTICLE_\nUnited Artists\n_START_SECTION_\nDe f\xc3\xb8rste \xc3\xa5rene\n_START_PARAGRAPH_\nUnited Artist var et felles foretagende som ble dannet den 5. februar 1919 av fire av ledende skuespillerne i Hollywoods f\xc3\xb8rste tid: Charles Chaplin, Douglas Fairbanks, Mary Pickford og D. W. Griffith. Ideen bak foretagende oppsto hos Fairbanks, Chaplin, Pickford, og cowboystjernen William S. Hart et \xc3\xa5r tidligere da de reiste rundt i USA og solgte \xc2\xabFrihetsaksjer\xc2\xbb til st\xc3\xb8tte for krigf\xc3\xb8ringen under den f\xc3\xb8rste verdenskrig. Allerede t\xc3\xb8ffe veteraner fra Hollywood begynte de fire filmstjernene \xc3\xa5 snakke om \xc3\xa5 grunnlegge deres eget filmselskap for b\xc3\xa5de \xc3\xa5 sikre kontroll over deres eget arbeid og verk, men ogs\xc3\xa5 deres formuer. Da Griffith kom til kunne den reelle planleggingen begynne, men da hadde Hart b\xc3\xb8yd av f\xc3\xb8r noe var blitt formalisert. Da Richard A. Rowland, sjefen for Metro Pictures h\xc3\xb8rte om planene uttalte han med forakt at \xc2\xabde innlagte har begynt \xc3\xa5 overta sinnssykehuset\xc2\xbb. De fire partnerne, med r\xc3\xa5dgivning fra den tidligere finansministeren William G. McAdoo, svigers\xc3\xb8nn av dav\xc3\xa6rende president Woodrow Wilson, dannet deres eget distribusjonsselskap med Hiram Abrams som dets f\xc3\xb8rste direkt\xc3\xb8r._NEWLINE_De opprinnelige vilk\xc3\xa5rene for Pickford, Fairbanks, Griffith og Chaplin var \xc3\xa5 produsere fem filmer hvert \xc3\xa5r, men etter hvert som selskapet kom i virksomhet i 1920\xe2\x80\x931921 var spillefilmer blitt mer kostbare \xc3\xa5 produsere og spillelengden hadde etablert seg p\xc3\xa5 rundt 90 minutter, tilsvarende 18 ruller. Det ble snart \xc3\xa5penbart at ingen, uansett hvor popul\xc3\xa6r, kunne produsere og spille hovedrollen i fem filmer hvert \xc3\xa5r. I 1924, hvor Hart og Griffith hadde hoppet av, sto selskapet overfor en krise. Enten m\xc3\xa5tte det bringe inn andre for \xc3\xa5 b\xc3\xa6re det kostbare distribusjonssystemet eller innr\xc3\xb8mme nederlag._NEWLINE_Veteranprodusenten Joseph Schenck ble ansatt som president. Han hadde produsert filmer i et ti\xc3\xa5r allerede, men han tok med seg l\xc3\xb8fter om filmer med skuespillere som hans hustru, Norma Talmadge, hans svigerinne Constance Talmadge og hans svoger, Buster Keaton. Kontrakter ble signert med et antall uavhengige produsenter, spesielt Samuel Goldwyn, Alexander Korda og Howard Hughes. Schenck dannet ogs\xc3\xa5 et adskilt partnerskap med Pickford og Chaplin for \xc3\xa5 kj\xc3\xb8pe og bygge kinoer under selskapets navn._NEWLINE_Dog, selv om selskapet ble utvidet hadde det problemer. Da lydfilmen avsluttet karrierene til Pickford og Fairbanks var Chaplin rik nok til at han kunne gj\xc3\xb8re som han ville og arbeidet bare i perioder. Schenck gikk av i 1933 for \xc3\xa5 danne et nytt selskap med Darryl F. Zanuck kalt Twentieth Century Pictures som snart tilb\xc3\xb8d fem filmer i \xc3\xa5ret under United Artists' program. Pickford produserte selv noen filmer og ved flere anledninger ble Goldwyn, Korda, Walt Disney, Walter Wanger og David O. Selznick gjort til produsentpartnere, hvilket bet\xc3\xb8d at de var med \xc3\xa5 dele overskuddet, men selskapets eierskap l\xc3\xa5 fortsatt hos de opprinnelige eierne. Etter hvert som \xc3\xa5rene gikk og dynamikken i filmbransjen endret seg forsvant disse produksjonspartnerne: Goldwyn og Disney til RKO, Wanger til Universal Pictures, og Selznick til alderspensjon. I l\xc3\xb8pet av slutten av 1940-tallet hadde United Artists i realiteten opph\xc3\xb8rt \xc3\xa5 eksistere som b\xc3\xa5de produsent som distribut\xc3\xb8r av filmer.\n_START_SECTION_\n1950- og 1960-tallet\n_START_PARAGRAPH_\nI 1951 opps\xc3\xb8kte to advokater som var blitt filmprodusenter, Arthur Krim og Robert Benjamin, Pickford og Chaplin med en vill ide: kunne de f\xc3\xa5 overta United Artists i fem \xc3\xa5r? Om de etter fem \xc3\xa5r kunne vise til profitt skulle de ha en forrett til \xc3\xa5 kj\xc3\xb8pe selskapet. Ettersom United Artists var kun delvis eksisterende kunne ikke Pickford se at hun hadde noe \xc3\xa5 tape og sa seg enig, men Chaplin var ikke begeistret f\xc3\xb8rstningen, men han ombestemte seg da de amerikanske h\xc3\xb8yrekreftene i USA endret livsvilk\xc3\xa5rene hans dramatisk i 1952."